**Cu privire la aprobarea Regulamentului privind zonele de protecție   
ale rețelelor electrice**

**------------------------------------------------------------**

În temeiul art. 4 alin. (1) lit. l), art. 62 alin. (1) din Legea nr. 107/2016 cu privire la energia electrică (Monitorul Oficial al Republicii Moldova, 2016, nr. 193-203, art. 413), cu modificările ulterioare,

Guvernul HOTĂRĂȘTE:

1. Se aprobă:

1.1. Regulamentul privind zonele de protecție ale rețelelor electrice, conform anexei nr. 1;

1.2. Lista hotărârilor Guvernului care se abrogă, conform anexei nr. 2.

1. Controlul asupra executării prezentei hotărâri se pune în sarcina Ministerului Energiei.

**3.** Prezenta hotărâre intră în vigoare la data publicării în Monitorul Oficial al Republicii Moldova.

**Prim-ministru DORIN RECEAN**

Contrasemnează:

Ministrul energiei Victor Parlicov

Vizează:

Secretar general al Guvernului Artur MIJA

Aprobată în ședința Guvernului

din

|  |  |  |  |
| --- | --- | --- | --- |
|  | Nume, prenume | Subdiviziunea | Semnătura |
| Responsabil de proiect |  |  |  |
| Șeful subdiviziunii responsabile |  |  |  |
| Conformitate juridică |  |  |  |
| Conformitate lingvistică |  |  |  |
|  |  |  |  |

Anexa nr. 1

la Hotărârea Guvernului nr. /2024

**REGULAMENT**

**privind zonele de protecție ale rețelelor electrice**

**Secțiunea 1**

**Dispoziții generale**

**1.** Regulamentul privind zonele de protecție ale rețelelor electrice (în continuare *Regulament*) are drept scop:

1.1. asigurarea integrității și protecției rețelelor electrice, inclusiv a liniilor electrice ale producătorilor și ale consumatorilor noncasnici amplasate în afara proprietății acestora;

1.2. asigurarea funcționării și exploatării normale a rețelelor electrice, inclusiv a liniilor electrice ale producătorilor și ale consumatorilor noncasnici amplasate în afara proprietății acestora;

1.3. prevenirea accidentelor, pericolelor pentru persoane, bunuri și mediu.

**2.** Prevederile Regulamentului se aplică la proiectarea, construcția, modernizarea, reparația, mentenanța și exploatarea rețelelor electrice, inclusiv a liniilor electrice ale producătorilor și ale consumatorilor noncasnici amplasate în afara proprietății acestora, și stabilesc:

2.1. principiile de delimitare a zonelor de protecție ale rețelelor electrice, inclusiv a liniilor electrice ale producătorilor și ale consumatorilor noncasnici amplasate în afara proprietății acestora;

2.2. condițiile tehnice, precum și respectarea restricțiilor și interdicțiilor ce se impun pentru utilizarea terenurilor și a construcțiilor din zonele de protecție ale rețelelor electrice, inclusiv a liniilor electrice ale producătorilor și ale consumatorilor noncasnici amplasate în afara proprietății acestora;

2.3. condițiile de realizare a lucrărilor în zonele de protecție ale rețelelor electrice, inclusiv a liniilor electrice ale producătorilor și ale consumatorilor noncasnici amplasate în afara proprietății acestora;

2.4. condițiile de coordonare de către operatorii de sistem/producători/consumatori noncasnici a amplasării construcțiilor provizorii și instalațiilor în zonele de protecție ale rețelelor electrice, inclusiv ale liniilor electrice ale producătorilor sau ale consumatorilor noncasnici.

**3.** Regulamentul este obligatoriu pentru operatorii de sistem, autoritățile administrației publice, producători și consumatori noncasnici, proiectanți, verificatori de proiecte, electricieni autorizați, personalul laboratoarelor electrotehnice, deținătorii de terenuri și construcții amplasate în zonele de protecție ale rețelelor electrice, inclusiv a liniilor electrice ale producătorilor și ale consumatorilor noncasnici, persoanele fizice și juridice care desfășoară sau intenționează să efectueze lucrări de construcție sau oricare alte activități în zonele de protecție ale rețelelor electrice, alte persoane fizice.

**4.** Zonele de protecție ale rețelelor electrice se stabilesc pentru următoarele obiecte ale rețelelor electrice:

4.1. linii electrice aeriene (în continuare – LEA);

4.2. linii electrice în cablu (în continuare – LEC);

4.3. stații electrice, posturi de transformare și de distribuție;

4.4. celule de secționare și echipamentele de comutație instalate pe linii electrice;

4.5. linii electrice ale producătorilor și ale consumatorilor noncasnici, amplasate în afara proprietății acestora.

**5.** Operatorii de sistem, autoritățile administrației publice, proiectanții, verificatori de proiecte, electricienii autorizați, personalul laboratoarelor electrotehnice, deținătorii de terenuri și construcții, persoanele fizice și juridice care desfășoară lucrări de construcție sau oricare alte activități în zonele de protecție ale rețelelor electrice, inclusiv ale liniilor electrice ale producătorilor și ale consumatorilor noncasnici, amplasate în afara proprietății acestora, poartă răspundere pentru nerespectarea cerințelor prezentului Regulament în conformitate cu legislația.

**6.** La efectuarea lucrărilor în zonele de protecție ale rețelelor electrice, inclusiv a liniilor electrice ale producătorilor și ale consumatorilor noncasnici, se respectă cerințele stabilite în Normele de securitate la exploatarea instalațiilor electrice, aprobate de Agenția Națională pentru Reglementare în Energetică.

**7.** În sensul prezentului Regulament se utilizează noțiunile definite în Legea   
nr. 107/2016 cu privire la energia electrică, Legea nr. 174/2017 cu privire la energetică, precum și următoarele noțiuni:

*linie electrică aeriană (LEA)* – instalație electrică montată în aer liber fiind alcătuită din conductoare izolate sau neizolate, izolatoare, cleme, armături, stâlpi, fundații, elemente de susținere și instalații de legare la pământ, care servește la transportul și/sau distribuția energiei electrice;

*linie electrică în cablu (LEC)* – instalație electrică alcătuită dintr-un cablu sau din câteva cabluri paralele, legate cu manșoane de cuplare, de oprire și terminale, precum și cu elemente de montare, care servește la transportul sau distribuția energiei electrice;

*culoar de trecere a liniei electrice aeriene* – suprafață terestră situată de-a lungul LEA și spațiul aerian de deasupra sa, în care se impun restricții și interdicții din punctul de vedere al coexistenței LEA cu elementele naturale, obiecte, construcții, instalații;

*obiect al rețelelor electrice* – linie electrică, stație electrică, post de transformare și de distribuție, celulă de secționare;

*mecanisme* – macarale de toate tipurile, dispozitive hidraulice de ridicare, turnuri telescopice, excavatoare, tractoare, autoîncărcătoare, mașini de săpat gropi, scări mobile cu acționare mecanică etc.;

*acord privind efectuarea lucrărilor în zona de protecție a rețelei electrice* – document întocmit pe un formular de formă stabilită, care prevede executarea unor lucrări în zona de protecție a rețelei electrice și conține descrierea lucrărilor planificate, locul executării, data și durata executării, măsurile de siguranță la pregătirea locului de muncă și la executarea lucrărilor, componența formației de lucru și persoanele responsabile de executarea în siguranță a lucrărilor;

*zonă de protecție a rețelelor electrice* – zonă adiacentă rețelelor electrice, cu condiții deosebite de utilizare, stabilită de-a lungul traseului rețelei electrice și în jurul altor obiecte ale rețelei electrice, în limitele căreia, se introduc interdicții privind accesul persoanelor, efectuarea lucrărilor stabilite și regimul construcțiilor în scopul asigurării condițiilor normale de exploatare și al excluderii posibilității de deteriorare a rețelelor electrice;

*zonă de protecție a* *liniei electrice ce aparține producătorului sau consumatorului noncasnic* – zonă adiacentă liniei electrice ce aparține producătorului sau consumatorului noncasnic amplasată în afara proprietății acestuia, cu condiții deosebite de utilizare, stabilită de-a lungul traseului liniei electrice, în limitele căreia, se introduc interdicții privind accesul persoanelor, efectuarea lucrărilor stabilite și regimul construcțiilor în scopul asigurării condițiilor normale de exploatare și al excluderii posibilității de deteriorare a liniei electrice.

**Secțiunea 2**

**Delimitarea zonelor de protecție a rețelelor electrice**

**8.** La delimitarea zonelor de protecție ale rețelelor electrice, inclusiv a liniilor electrice ale producătorilor și ale consumatorilor noncasnici, se ia în considerare complexul de factori naturali, economici și sociali ai zonei și caracteristicile acestora, astfel încât coexistența ansamblului să asigure funcționarea normală a obiectelor rețelelor electrice, inclusiv a liniilor electrice ce aparțin operatorilor de sistem, producătorilor și consumatorilor noncasnici amplasate în afara proprietății acestora, evitarea punerii în pericol a persoanelor, a bunurilor și a mediului.

**9.** Stabilirea zonelor de protecție ale rețelelor electrice, inclusiv a liniilor electrice ale producătorilor și ale consumatorilor noncasnici, nu privează deținătorii de terenuri de dreptul de proprietate sau de posesie de care dispun. Terenurile aflate în zonele de protecție ale rețelelor electrice, inclusiv a liniilor electrice ale producătorilor și ale consumatorilor noncasnici, se utilizează de către aceștia conform destinației, cu respectarea prezentului Regulament.

**10.** Datele privind amplasarea în teren a rețelelor electrice și a liniilor electrice ale producătorilor și ale consumatorilor noncasnici se prezintă de către operatorii de sistem, producători sau consumatorii noncasnici autorităților administrației publice locale, în termen de 30 zile de la data punerii în funcțiune a acestora, pentru a fi transpuse pe hărțile funciare ale unităților administrativ-teritoriale.

**11.** Operatorii de sistem, producătorii și consumatorii noncasnici oferă gratuit persoanelor fizice și juridice interesate, la solicitarea scrisă a acestora, informații privind amplasamentul rețelelor electrice și a liniilor electrice ce aparțin producătorilor și consumatorilor noncasnici. Termenul de prezentare a informațiilor nu depășește 7 zile lucrătoare din data depunerii cererii.

**12.** Delimitarea zonelor de protecție ale rețelelor electrice se face ținând cont de cerințele privind siguranța obiectivelor învecinate cu rețelele electrice, și anume:

12.1. cerințe privind protecția fondului forestier și a spațiilor verzi ale localităților urbane și rurale;

12.2. cerințe privind siguranța și protecția infrastructurii feroviare;

12.3. cerințe privind zona drumurilor publice și zonele de protecție ale acestora;

12.4. cerințe privind protecția albiilor, a malurilor și a lucrărilor de gospodărire a apelor;

12.5. reguli cu privire la siguranța construcțiilor și la apărarea interesului public;

12.6. cerințe privind stabilirea zonelor de protecție pentru instalațiile tehnologice componente ale rețelelor de transport și de distribuție a gazelor naturale;

12.7. cerințe privind stabilirea zonelor de protecție pentru instalațiile tehnologice componente ale rețelelor termice;

12.8. reguli privind protecția rețelelor de comunicații electronice și executarea lucrărilor în zonele de protecție și pe traseele liniilor de comunicații electronice;

12.9. cerințe privind stabilirea zonelor supuse servituții aeronautice.

**13.** Pentru LEA, zona de protecție a rețelelor electrice, precum și zona de protecție a liniei electrice ce aparține producătorului sau consumatorului noncasnic este zona de-a lungul LEA, constituită din terenul și spațiul aerian, limitate de planurile verticale, depărtate din ambele părți ale liniei electrice de la conductoarele extreme fără devieri, după cum urmează:

13.1. LEA cu conductoare neizolate de tensiune nominală mai mică sau egală cu 1 kV,   
– 2 m;

13.2. LEA cu conductoare izolate de tensiune nominală mai mică sau egală cu 1 kV,   
– 1 m;

13.3. LEA cu conductoare neizolate de tensiune nominală cuprinsă între 1 kV și 10 kV   
– 10 m;

13.4. LEA cu conductoare protejate de tensiune nominală cuprinsă între 1 kV și 10 kV   
– 5 m;

13.5. LEA de tensiune nominală 35 kV – 15 m;

13.6. LEA de tensiune nominală 110 kV – 20 m;

13.7. LEA de tensiune nominală 330 kV sau mai mare – 30 m.

**14.** În cazul în care LEA traversează râuri și/sau bazine acvatice navigabile, zona de protecție se stabilește la o distanță în plan orizontal de 100 m de la conductoarele extreme ale LEA.

**15.** Pentru LEC, zona de protecție a traseului de cabluri este simetrică față de axul traseului LEC și se delimitează prin planuri verticale, îndepărtate de la conductoarele extreme ale cablului/cablurilor, după cum urmează:

15.1. în cazul instalării LEC în pământ, în afara localităților – la o distanță de 1 m;

15.2. în cazul instalării LEC în pământ, în localități – la o distanță de 0,6 m în direcția clădirilor/construcțiilor și 1 m – în direcția părții carosabile a drumurilor;

15.3. în cazul instalării aeriene, în exteriorul clădirilor zona de protecție este delimitată la distanțele minime tehnologice normate pentru canalele de cabluri conform normelor de proiectare;

15.4. în cazul instalării LEC în pământ, pe terenurile spațiilor verzi sau alte spații din localități, unde vegetația forestieră (arbori) este prezentă, zona de protecție se va aplica conform prevederilor Normativului în construcții NCM B.01.05.

**16.** În cazul în care LEC traversează râuri și bazine acvatice, zona de protecție a liniilor electrice se stabilește la o distanță în plan orizontal de 100 m de la conductoarele marginale ale cablului/cablurilor LEC.

**17.** Pentru stațiile electrice, zonele de protecție se stabilesc ținând cont de tensiunea nominală cea mai înaltă a stației electrice, ca zone adiacente, delimitate prin planuri verticale, îndepărtate de la fiecare latură a perimetrului stației electrice după cum urmează:

17.1. pentru stațiile electrice cu tensiunea nominală 35 kV – 15 m;

17.2. pentru stațiile electrice cu tensiunea nominală 110 kV – 20 m;

17.3. pentru stațiile electrice cu tensiunea nominală superioară 330 kV sau mai mare – 30 m, pe fiecare latură a acesteia.

**18.** Pentru posturile de transformare, punctele de alimentare/secționare, celule de secționare, echipamente de comutație cu tensiunea nominală 6(10) kV, în funcție de realizarea constructivă, zona de protecție se delimitează prin planuri verticale, îndepărtate de la fiecare latură a perimetrului postului de transformare după cum urmează:

18.1. posturi de transformare 6(10) kV/0,4 kV cu instalație de racordare aeriană – 10 m;

18.2. posturi de transformare 6(10) kV/0,4 kV cu instalație de racordare în cablu – 5 m;

18.3. puncte de distribuție, celule și echipamente de secționare și de comutație cu tensiunea de 6(10) kV – 10 m.

**19.** Documentele confirmative privind amplasamentul rețelelor electrice, întocmite în modul stabilit de legislația în vigoare, se păstrează la operatorii de sistem, care sunt obligați să prezinte, la solicitarea autorităților administrației publice locale sau a deținătorilor de terenuri, informații despre amplasarea pe teren a rețelelor electrice.

**20.** Amplasarea pe teren a rețelelor electrice și a liniilor electrice ce aparțin producătorilor sau consumatorilor noncasnici se trasează inclusiv în partea grafică a documentației cadastrale a deținătorilor de terenuri, pe care le păstrează întreprinderile de stat sau private care execută lucrări cadastrale. În cazul în care hotarele terenului se modifică, autoritățile administrației publice locale, alte autorități administrative informează despre aceasta gestionarul rețelelor electrice și a liniei electrice ce aparține producătorului sau consumatorului noncasnic.

**21.** Informația cu privire la rețelele electrice, drepturile asupra acestora, zonele de protecție ale acestora, precum și restricțiile aferente zonelor de protecție se va obține din Registrul obiectivelor de infrastructură tehnico-edilitară, creat în conformitate cu legislația privind evidența rețelelor edilitare.

**Secțiunea 3**

**Restricții și interdicții privind utilizarea terenurilor   
din zonele de protecție a rețelelor electrice**

**22.** Pentru a evita punerea în pericol a persoanelor, a bunurilor sau a nu obstrucționa desfășurarea, în zonele de protecție ale rețelelor electrice, a lucrărilor de construcție, reabilitare, modernizare, întreținere și exploatare a rețelelor electrice, operatorii de sistem au dreptul să solicite restrângerea sau sistarea, pe durata efectuării lucrărilor, a activităților desfășurate în zona de protecție a rețelei electrice. În acest caz, persoanele afectate sunt informate în scris cu cel puțin 7 zile înainte despre data începerii și, respectiv, a finalizării lucrărilor.

**23.** Se interzice edificarea clădirilor rezidențiale și nerezidențiale în zonele de protecție ale rețelelor electrice.

**24.** Fără acordul în scris al operatorului de sistem, persoanelor fizice și juridice li se interzice efectuarea oricăror acțiuni ce pot conduce la perturbarea funcționării normale a rețelelor electrice, la deteriorarea acestora sau la accidente, și anume:

24.1. să amplaseze construcții provizorii sau să efectueze reconstrucția/demolarea clădirilor în zona de protecție a rețelelor electrice;

24.2. să efectueze excavații de orice fel ori să înființeze plantații perene în zona de protecție a rețelelor electrice;

24.3. să depoziteze materiale pe căile de acces la rețelele electrice și în zonele de protecție a rețelelor electrice;

24.4. să intervină în orice alt mod asupra rețelelor electrice.

**25.** În scopul protecției rețelelor electrice, persoanelor fizice și juridice li se interzice:

25.1. să arunce obiecte de orice fel pe rețelele electrice;

25.2. să deterioreze construcțiile, îngrădirile sau inscripțiile de identificare și de avertizare aferente rețelelor electrice;

25.3. să limiteze ori să îngrădească prin împrejmuiri, prin construcții ori în orice alt mod accesul la rețeaua electrică;

25.4. să efectueze activități în zona de protecție a rețelelor electrice precum amenajarea terenurilor sportive, stadioanelor, târgurilor, stațiilor pentru transportul public, parcărilor pentru toate tipurile de mașini şi mecanisme, vânarea pasărilor aflate pe pilonii sau conductoarele LEA, amenajarea cantonamentelor de câmp, lansarea zmeilor, modelelor sportive ale aparatelor de zbor, inclusiv a celor ghidate, organizarea diverselor manifestări cu antrenarea unui număr mare de oameni, care nu sunt angajați în executarea unor lucrări autorizate în modul stabilit.

**26.** În cazul în care, până la intrarea în vigoare a Legii nr. 107/2016 cu privire la energia electrică, au fost emise autorizații de construire care au permis efectuarea lucrărilor de construcție în zonele de protecție ale rețelelor electrice, beneficiarul sau proprietarul construcției este obligat să acorde acces operatorului de sistem pentru executarea lucrărilor de exploatare, de întreținere sau de modernizare a rețelelor electrice.

**Secțiunea 4**

**Atribuțiile autorităților administrației publice locale privind utilizarea terenurilor   
din zonele de protecție ale rețelelor electrice**

**27.** În scopul executării prevederilor prezentului Regulament, autoritățile administrației publice locale au următoarele atribuții:

27.1. să contribuie la informarea populației, instituțiilor și agenților economici despre cerințele și consecințele nerespectării prezentului Regulament;

27.2. să informeze solicitanții de certificate de urbanism pentru proiectare și de autorizații de construire, care planifică realizarea unor construcții în apropierea rețelelor electrice, despre interzicerea edificării clădirilor rezidențiale și nerezidențiale în zonele de protecție ale rețelelor electrice și despre obligația coordonării prealabile cu operatorul de sistem a amplasamentului construcției provizorii în zona de protecție a rețelei electrice;

27.3. să informeze operatorul de sistem despre modificarea hotarelor de folosire a terenurilor din zonele de protecție ale rețelelor electrice;

27.4. să informeze populația despre obligațiile operatorilor de sistem privind defrișarea și tăierile de modelare a vegetației forestiere cu scopul creării și menținerii distanței de apropiere față de rețelele electrice.

**28.** La eliberarea certificatelor de urbanism pentru proiectare, autorizațiilor de construire pentru clădiri rezidențiale și nerezidențiale sau construcții provizorii, emitentul certificatului de urbanism, al autorizației de construire este obligat să respecte prevederile Codului Urbanismului și Construcțiilor nr. 434/2023, precum și cerințele față de zonele de protecție ale rețelelor electrice, ale liniilor electrice ale producătorilor sau consumatorilor noncasnici, stabilite în prezentul Regulament.

**29.** Se interzice emitentului certificatului de urbanism, al autorizației de construire să elibereze certificate de urbanism pentru proiectare și autorizații de construire care permit edificarea clădirilor rezidențiale și nerezidențiale în zonele de protecție ale rețelelor electrice.

**Secțiunea 5**

**Realizarea de către terți a lucrărilor în zonele de protecție ale rețelelor electrice**

**30.** Persoanele fizice sau juridice care planifică lucrări în zona de protecție a rețelelor electrice prevăzute în pct. 24, sunt obligate să obțină acordul privind efectuarea lucrărilor în zona de protecție a rețelei electrice de la operatorul de sistem în a cărei zonă de protecție a rețelei electrice se preconizează executarea lucrărilor respective.

**31.** Cererea pentru obținerea acordului privind efectuarea lucrărilor în zona de protecție a rețelei electrice se depune de către solicitant la operatorul de sistem cu cel puțin 10 zile înainte de data planificată de începere a lucrărilor, iar operatorul de sistem este obligat să elibereze acordul/refuzul argumentat privind efectuarea lucrărilor în zona de protecție a rețelei electrice în termen de 5 zile lucrătoare de la data înregistrării cererii respective cu condiția prezentării de către solicitant a informațiilor și actelor indicate în cererea pentru eliberarea acordului privind efectuarea lucrărilor în zona de protecție a rețelei electrice.

**32.** Operatorul de sistem pune la dispoziția solicitantului un model de cerere pentru eliberarea acordului privind efectuarea lucrărilor în zona de protecție a rețelei electrice, conform modelului indicat în anexa nr. 1, și eliberează acordul privind efectuarea lucrărilor în zona de protecție a rețelei electrice, conform modelului indicat în anexa nr. 2.

**33.** În acordul privind efectuarea lucrărilor în zona de protecție a rețelei electrice, operatorul de sistem indică, după caz, hotarele de delimitare a zonei de protecție a rețelei electrice, lucrările preconizate a fi efectuate, executantul lucrărilor, termenele de executare și persoanele responsabile, măsurile de securitate care se respectă de beneficiar la planificarea și executarea lucrărilor.

**34.** Lucrările cu macarale sau cu dispozitive de ridicare (turle), destinate ridicării persoanelor cu diverse instrumente și materiale la înălțimi din apropierea LEA, se vor efectua în conformitate cu reglementarea tehnică NRS 35-03-96:2008 „Cerinţe de securitate industrială la construcţia, montarea, punerea în funcţiune, utilizarea, repararea şi verificarea tehnică a macaralelor”, aprobată prin Ordinul ministrului economiei și comerțului nr. 13/2009 și cu   
NRS 35-03-73:2006 Reguli de construcție și exploatare inofensivă a instalațiilor de ridicat (turlelor), aprobate prin Hotărârea Serviciului Standardizare și Metrologie al Republicii Moldova nr. 1946-RT din 20 iunie 2006.

**35.** În zonele de protecție ale rețelelor electrice, persoanele juridice și fizice sunt obligate să execute cerințele justificate ale personalului operatorului de sistem, orientate spre asigurarea integrității rețelelor electrice și prevenirea accidentelor.

**36.** În cazul executării lucrărilor în zonele de protecție a rețelelor electrice, persoanele fizice și juridice sunt obligate să întreprindă măsurile de protejare a rețelelor electrice de deteriorări. La construcția canalelor de irigație de colectare și drenare, la instalarea spalierelor pentru vita-de-vie și livezi, precum și la executarea altor lucrări, se va asigura obligatoriu accesul la rețelele electrice.

**37.** În documentația de proiect și deviz pentru construcția, reparația și reconstrucția obiectivelor, care pot fi surse de coroziune a rețelelor electrice, vor fi prevăzute măsuri de limitare a acestora.

**38.** Efectuarea lucrărilor în zonă de protecție a liniei electrice ce aparține producătorului sau consumatorului noncasnic se efectuează de către persoane fizice și juridice, după coordonarea cu producătorul sau consumatorul noncasnic. Pentru coordonarea efectuării lucrărilor în zonă de protecție a liniei electrice ce aparține producătorului sau consumatorului noncasnic, producătorul, consumatorul noncasnic utilizează modelul acordului prezentat în anexa nr. 2.

**Secțiunea 6**

**Realizarea de către operatorul de sistem a lucrărilor   
în zonele de protecție ale rețelelor electrice**

**39.** Personalul, mijloacele de transport și mecanismele operatorilor de sistem au acces liber la rețelele electrice pe care le gestionează, pentru îndeplinirea lucrărilor de reparație, modernizare, întreținere și exploatare. Dacă rețelele electrice sunt amplasate pe teritoriile zonelor cu acces limitat și ale obiectivelor speciale, proprietarii sau gestionarii zonelor sau obiectivelor respective sunt obligați să ofere acces echipelor de întreținere a rețelelor electrice ale operatorilor de sistem cu scopul executării lucrărilor în orice timp al zilei.

**40.** În zonele de protecție ale rețelelor electrice, de-a lungul LEA ce traversează fondul forestier și pe terenurile din afara fondului forestier, operatorii de sistem sunt obligați să efectueze lucrări de defrișare sau tăieri de modelare a vegetației forestiere pentru crearea și menținerea distanței de apropiere față de rețelele electrice în corespundere cu prevederile Legii nr. 107/2016 cu privire la energia electrică.

**41.** Prin amenajarea culoarelor de trecere ale LEA, operatorul de sistem este obligat:

41.1. să întrețină culoarele de trecere ale LEA în stare de siguranță contra incendiilor;

41.2. să mențină lățimea culoarelor de trecere ale LEA în limitele prevăzute de proiectele de construcție ale rețelelor electrice, prin tăierea vegetației forestiere și prin alte metode;

41.3. să efectueze lucrări silvo-tehnice de curățare sanitară până la 1/3 din coronamentul arborilor care cresc alături de culoarele de trecere ale LEA și prezintă pericol, prin căderea acestora peste conductoare, stâlpii și alte elemente ale rețelelor electrice.

**42.** Lucrările planificate de reparație, întreținere și reconstrucție a rețelelor electrice, se efectuează de regulă, în perioada când aceste terenuri nu sunt ocupate de culturile agricole, sau când este posibilă asigurarea integrității culturilor agricole, prin notificarea prealabilă a deținătorilor de terenuri.

**43.** Lucrările de prevenire a avariilor sau de lichidare a consecințelor avariilor în rețelele electrice se efectuează în orice timp al anului, fără acordul deținătorilor de terenuri, cu notificarea obligatorie a acestora despre lucrările executate, după finalizarea lucrărilor respective. Deținătorii de terenuri sunt obligați să permită accesul personalului și mecanismelor la rețelele electrice, în scopul prevenirii și/sau lichidării consecințelor avariilor în rețelele electrice.

**44.** În toate cazurile, după executarea lucrărilor, operatorul de sistem restabilește terenurile în starea utilă pentru folosirea lor conform destinației și repară prejudiciile cauzate deținătorilor de terenuri prin executarea lucrărilor, cu excepția celor care au rezultat ca urmare a încălcării, de către deținătorii de terenuri, a obligațiilor care le revin conform prezentului Regulament. Prejudiciile deținătorilor de teren se determină în modul stabilit de legislația Republicii Moldova.

**45.** Lucrările planificate de reparație și reconstrucție a LEC, în urma cărora se deteriorează suprafața drumurilor, pot fi efectuate numai după coordonarea cu:

45.1. autoritatea/entitatea cu drept de administrare a drumurilor publice naționale și a terenurilor aferente, în condițiile și cu respectarea prevederilor Legii drumurilor nr. 509/1995 - în cazul drumurilor naționale;

45.2. autoritățile administrației publice locale - în cazul drumurilor locale;

45.3. cu persoanele fizice sau juridice care au în proprietate sau în administrare drumuri - în cazul drumurilor private.

**46.** În cazuri excepționale, pentru prevenirea avariilor sau pentru lichidarea consecințelor avariilor în rețelele electrice, se permite îndeplinirea lucrărilor de reparație a LEC, în urma cărora se deteriorează suprafața drumurilor, fără coordonarea preliminară, dar numai după notificarea autorităților menționate în pct. 45.

**47.** Executantul lucrărilor planificate de reparație și reconstrucție a LEC este obligat să amenajeze căi de ocolire a locurilor de lucru cu instalarea indicatorilor de prevenire pentru transport și pietoni, iar după finalizarea lucrărilor să niveleze terenul și să restabilească învelișul drumului la starea tehnică inițială.

**Secțiunea 7**

**Amplasarea altor instalații inginerești și obiecte de infrastructură   
pe stâlpii liniilor electrice sau în zonele de protecție ale rețelelor electrice**

**48.** Amenajarea de către autoritățile administrației publice locale a rețelelor de iluminat public se realizează în baza Normelor de amenajare a rețelelor de iluminat public, iar exploatarea acestora se realizează conform Normelor minime de exploatare a instalațiilor electrice ale consumatorilor noncasnici, aprobate de Agenția Națională pentru Reglementare în Energetică.

**49.** Amplasarea rețelelor de comunicații electronice și a echipamentelor electronice de supraveghere video, precum și componentele necesare funcționării acestor echipamente pe stâlpii liniilor electrice, exploatarea echipamentelor electronice de supraveghere video, a componentelor necesare funcționării acestor echipamente, precum și a rețelelor de comunicații electronice se efectuează în baza prevederilor actelor normative de reglementare aprobate de Agenția Națională pentru Reglementare în Energetică în conformitate cu prevederile Legii nr. 174/2017 cu privire la energetică.

**50.** În cazul amplasării rețelelor electrice în zona drumurilor publice și private și zonele de protecție ale acestora și a căilor ferate, operatorul de sistem coordonează cu autoritățile responsabile de administrarea infrastructurii respective modul de efectuare a întreținerii rețelelor electrice în intersecțiile liniilor electrice cu drumurile publice și private sau căile ferate.

**51.** În locurile de intersecție a liniilor electrice cu drumurile naționale de categoriile   
I-IV, pe care circulă autovehicule cu sau fără încărcătură și mecanisme cu înălțimea mai mare de 4,5 m de la suprafața drumului cu LEA, din ambele părți ale drumului național se instalează indicatoare de avertizare privind înălțimea admisibilă pentru mijloacele de transport ce traversează intersecția dată.

**52.** În locurile de intersecție a drumurilor publice cu LEA de tensiune nominală 330 kV și mai mare, se instalează indicatoare rutiere prin care se interzice staționarea mijloacelor de transport în zonele de protecție ale acestor linii electrice.

**53.** În preajma bazinelor acvatice, amplasate în zona de protecție a rețelelor electrice, operatorul de sistem instalează indicatoare de avertizare privind apropierea de rețeaua electrică, cât și indicatoare de interzicere a pescuitului în zona de protecție a rețelei electrice.

**54.** În locurile de intersecție a liniilor electrice cu râurile navigabile, pe maluri, operatorul de sistem instalează indicatoare, care arată înălțimea admisibilă a navelor.

**Secțiunea 8**

**Răspunderea pentru nerespectarea cerințelor   
cu privire la zonele de protecție a rețelelor electrice**

**55.** În cazul în care operatorul de sistem constată că în zona de protecție a rețelelor electrice din gestiune se efectuează sau au fost efectuate lucrări cu încălcarea prevederilor prezentului Regulament, operatorul de sistem solicită în scris persoanelor juridice și fizice care au admis încălcări, încetarea efectuării lucrărilor respective și înlăturarea consecințelor respectivelor încălcări. Solicitarea menționată conține date despre persoana căreia i se adresează, încălcarea depistată, precum și termenul de remediere a încălcării.

**56.** După întreprinderea măsurilor prevăzute în pct. 55 operatorul de sistem este obligat să sesizeze Agenția Națională pentru Reglementare în Energetică, cu prezentarea tuturor materialelor acumulate și descrierea măsurilor întreprinse.

**57.** Proiectele instalațiilor de racordare, coordonate de operatorii de sistem până la intrarea în vigoare a prezentului Regulament, rămân valabile fără modificare, cu excepția situațiilor în care modificarea este inițiată de către solicitant.

Anexa nr. 1

la Regulamentul privind zonele de protecție

ale rețelelor electrice

**CERERE**

**pentru eliberarea acordului privind efectuarea lucrărilor   
în zona de protecție a rețelei electrice**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(denumirea operatorului de sistem, producătorului, consumatorului noncasnic)*

Subsemnatul \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, cu sediul în localitatea \_\_\_\_\_\_\_\_\_\_\_\_\_\_\_\_\_\_\_\_\_\_\_, str. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, nr. \_\_\_\_, cod fiscal \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, telefon/fax \_\_\_\_\_\_\_\_\_\_\_\_\_\_\_\_\_, reprezentat prin \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, având funcția de \_\_\_\_\_\_\_\_\_\_\_\_\_\_\_\_\_, solicit eliberarea acordului privind efectuarea lucrărilor în zona de protecție a rețelei electrice: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

Anexe:

1) documentația de proiect (copie sau extras) pentru locul efectuării lucrărilor în zona de protecție a rețelei electrice;

2) planul de efectuare a lucrărilor;

3) ordinul de numire de către solicitant a persoanei responsabile de efectuarea lucrărilor (în cazul persoanelor juridice);

4) informații despre executantul lucrărilor (denumirea/numele, prenumele, adresa juridică).

5) informații despre mecanismele ce vor fi implicate la executarea lucrărilor (tipul, proprietarul/posesorul mecanismelor, adresa proprietarului/posesorului mecanismelor).

Solicitant \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(numele, prenumele)*

Data\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(semnătura)*

Anexa nr. 2

la Regulamentul privind zonele de protecție

ale rețelelor electrice

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(denumirea operatorului de sistem, producătorului, consumatorului noncasnic)*

APROB

\_\_\_\_\_\_\_\_\_\_\_\_\_\_\_\_\_\_\_\_\_\_\_

*(numele, prenumele, funcția)*

\_\_\_\_\_\_\_\_\_\_\_\_\_\_\_\_\_\_\_\_\_\_\_

*(semnătura)*

„\_\_\_”\_\_\_\_\_\_\_\_\_\_\_ 20\_\_\_

**A C O R D**

**privind efectuarea lucrărilor în zona de protecție a rețelei electrice**

Eliberat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(denumirea întreprinderii/solicitantului, adresa, telefon de contact)*

**1**. Locul executării lucrărilor

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(denumirea obiectului electroenergetic, caracteristica tehnică, km sau pichetul traseului)*

**2.** Începutul lucrărilor: ora \_\_\_\_\_\_ „\_\_\_\_\_” \_\_\_\_\_\_\_\_\_\_\_\_\_\_ 20\_\_\_\_

**3.** Finalizarea lucrărilor: ora \_\_\_\_\_\_ „\_\_\_\_\_” \_\_\_\_\_\_\_\_\_\_\_\_\_\_ 20\_\_\_\_

**4.** Persoana fizică/juridică – executant de lucrări \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(denumirea, adresa juridică, adresa sediului, telefon de contact)*

**5.** Conducătorul de lucrări \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(nume, prenume, funcția, telefon de contact)*

**6.** Lucrările executate:

|  |  |  |  |  |
| --- | --- | --- | --- | --- |
| **Nr.**  **d/o.** | **Denumirea şi etapele de executare a lucrărilor** | **Executantul responsabil**  **(funcția, numele, prenumele)** | **Data şi ora începerii lucrărilor** | **Data şi ora finalizării lucrărilor** |
| **1** | **2** | **3** | **4** | **5** |
| 1. |  |  |  |  |
| 2. |  |  |  |  |
| 3. |  |  |  |  |

**7.** Etapele lucrărilor executate în prezența reprezentantului operatorului de sistem:

1) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**8.** Măsuri de securitate la executarea lucrărilor (de indicat condițiile, în care urmează să fie executate lucrările)

**9.** Mecanisme ce vor fi utilizate la efectuarea lucrărilor:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**10.** Responsabilitatea pentru respectarea măsurilor de securitate şi integritatea rețelei electrice şi construcțiilor aferente în procesul desfășurării lucrărilor o poartă conducătorul de lucrări.

**11.** Notificarea, în scris, prin care se invită reprezentantul operatorului de sistem la lucrările care urmează a fi executate în prezența acestuia, se transmite operatorului de sistem cu 5 zile înainte de începerea lucrărilor.

**12.** Se interzice executarea lucrărilor după expirarea termenului indicat în acord.

**13.** Eliberarea acordului nu exclude necesitatea întocmirii Autorizației de lucru în cazurile prevăzute de Normele de securitate la exploatarea instalațiilor electrice.

Acordul a fost eliberat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ „\_\_\_\_” \_\_\_\_\_\_\_\_\_20\_\_\_

*(nume, prenume, funcția, semnătura)*

Acordul a fost primit \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ „\_\_\_\_” \_\_\_\_\_\_\_\_\_20\_\_\_

*(nume, prenume, funcția, semnătura)*

Anexa nr. 2

la Hotărârea Guvernului /2024

**LISTA**

**hotărârilor Guvernului care se abrogă**

1. Hotărârea Guvernului nr. 132/1993 cu privire la regimul de consum al energiei electrice (Monitorul Parlamentului al Republicii Moldova, 1993, nr. 3, art. 84);
2. Hotărârea Guvernului nr. 648/1993 privind unele măsuri suplimentare pentru reducerea consumului de energie electrică (Monitorul Parlamentului al Republicii Moldova, 1993, nr. 10, art. 320);
3. Hotărârea Guvernului nr. 609/1996 privind măsurile de asigurare a livrărilor de energie electrică în Republica Moldova (Monitorul Oficial al Republicii Moldova, 1996, nr. 80, art. 643);
4. Hotărârea Guvernului nr. 3/1997 cu privire la perfecționarea sistemului de evidență și control al consumului de energie electrică (Monitorul Oficial al Republicii Moldova, 1997, nr. 12, art. 49);
5. Hotărârea Guvernului nr. 514/2002 despre aprobarea Regulamentului cu privire la protecția rețelelor electrice (Monitorul Oficial al Republicii Moldova, 2002, nr. 59-61, art. 603);
6. Hotărârea Guvernului nr. 583/2005 pentru aprobarea Regulamentului privind condițiile generale de import/export și tranzit al energiei electrice (Monitorul Oficial al Republicii Moldova, 2005, nr. 86-88, art. 645).